**KOLEGIALNO PODPIRANJE**

**ZA STROKOVNI IN OSEBNOSTNI RAZVOJ UČITELJEV**



Pripravile:

Brigita Žarkovič Adlešič

Zora Rutar Ilc

Blanka Tacer

Šolsko leto 2012 / 201

# Metprogrami v šolstvu

**Najpogostejši meta programi, s katerimi se srečujemo v šolstvu**

Meta programi se nanašajo na sortiranje informacij s področja motivacije, procesiranja informacij, upravljanja s časom in izbiro kriterijev.

***MOTIVACIJSKI METAPROGRAMI (IZBOR):***

K OD

NOTRANJA REFERENCA ZUNANJA

MOŽNOST DOLŽNOST

RAZLIČNOST ENAKOST

***INFORMACIJSKI:***

PREGLED PODROBNOSTI

NUJNO POTREBNO VSE

PRIBLIŽNO NATANČNO

***KRITERIJSKI:***

SPLOŠNO SPECIFIČNO

POZITIVNO NEGATIVNO

SPREMLJANJE UPIRANJE

**Motivacijski programi**

pokažejo, kaj motivira različne vrste udeležencev učnega procesa in komunikacijskih situacij nasploh (npr. učencev oz. dijakov, kolegov, za katere pripravimo seminar ali pa tistih, s katerimi se le pogovarjamo, staršev na roditeljskem sestanku ali govorilnih urah …). Nanašajo se na:

**Primeri:**

**Smer: k cilju ali stran od njega, proaktivnost ali reaktivnost**

Motivacijski program »smer« se nanaša na to, kaj ljudi motivira. Nekatere bolj motivira, če vedo, čemu se bodo z neko aktivnostjo uspešno ognili, druge pa, kaj bodo dosegli. Npr.: nekateri učenci lažje delajo, če vedo, kaj jim bo to prineslo, npr.: dobro oceno, pohvalo, novo znanje, zanimivo izkušnjo ali pa uprabno veščino. Za te rečemo, da so k cilju usmerjeni. Druge vodi bolj to, čemu se želijo ogniti: npr. temu, da bi ne naredili letnika ali dobili slabo oceno ali »popravca«. Podobno je z odraslimi: nekateri se projekta lotijo, ker jih motivirata izziv in zadovoljstvo, ki ga prinaša, ali pa morda status ali točke. Drugi pa s projekta lotijo, da jih ne bi »pogoltnila rutina« ali da ne bi zaostali za bolj aktivnimi kolegi.

**Vir / referenca: notranja ali zunanja**

Še en vidik motivacije – poleg smeri – je to, ali izvira iz želja, interesov, potreb učenca ali kolega, ali pa od »zunaj«. Nekdo, ki ima »notranjo referenco« (v psihologiji se to imenuje notranji lokus kontrole, v žargonu pa rečemo, da se nekdo zanese sam nase), ne potrebuje pohvale, saj sam ve, kako dobro je nekaj opravil. Drugi pa, ki se vrednoti skozi oči drugih (rečemo tudi, da je njegov lokus kontrole zunaj sebe), potrebuje njihovo spodbudo, pohvalo, poziv.

**Prepričanost: na osnovi števila ali trajanja**

Za nekatere ljudi je dokaz kakovosti število oz. količina uspelih primerov, za druge pa trajanje – kako dolgo nekaj uspešno poteka, traja.

*Primer:*

*Za kolege, ki se vključujejo v projekt, kateremu se pridružuje njihova šola, in jih bolj prepriča trajanje kot število, bo bolj pomembno, da slišijo, da projekt poteka že dolgo časa. Za tiste, ki jih bolj nagovori število, bo zgovorno, da so v projektu udeležene tudi številne druge šole.*

**Spremljanje: spremljanje ali upiranje**

Še en meta program pa se nanaša na to, koliko so ljudje naravnani na to, da sledijo drugim, sodelujejo ali pa se upirajo. V šolskih situacijah je pomembno, da so nekateri udeleženci voljni slediti vsem predlogom in sodelovati na odprti sceni in v razgovorih, drugi pa se radi »upirajo«, naredijo po svoje in dajo vedeti, da so samostojni in samosvoji. Tudi tu je treba znati spremljati ene in druge in primerno reagirati.

Npr: že vnaprej poskrbimo za oboje tako, da jih pozovemo k primerom, ki to potrjujejo in k primerom, ki obravnavano zanikajo. Ali pa že vnaprej povprašamo, kdo se strinja, kdo pa ne, ali še bolje: s čim od povedanega, prikazanega, predstavljenega se strinjajo, s čim pa ne.

*Primer:*

*»Železne« vzorce kolegov, ki se na sestankih nenehno »upirajo« in kontrirajo s floskulami, kot so: »nič se ne da«, »nimamo pogojev«, »tega se ne gremo«, »vse je brez veze« … lahko rahljamo z vprašanji po konkretizaciji*: »Kaj konkretno je tisto, kar meniš, da se ne da / ne deluje?« »Katere pogoje pa potrebujete za to, da bi se dalo?« »Kaj je mogoče, kaj pa še ne?« »Kaj pa je vendarle možno narediti? Kaj je možno narediti zdaj, kaj pa kdaj kasneje?« »Kaj že deluje, kaj pa še ne?« V nadaljevanju, po tem, ko nekoliko zrahljamo in konkretiziramo izhodiščno izjavo, pa je ena od možnih strategij že predstavljeni SCORE: »Kaj je tisto, kar nam to preprečuje / nas zadržuje / nas ovira …, da bi …« »Kaj nam pa lahko pomaga to preseči?«

Ena od možnih strategij je tudi spreminjanje upiranja v spremljanje. Udeleženca najprej spremljamo v njegovem metaprogramu, npr. da se pridružimo s kakšno izjavo iz njegovega »registra«:

»Tudi meni se je včasih to zdelo čisto brez veze!« Ali pa: »Ne boste verjeli, ampak tudi meni se to kdaj zdi čisto brez veze!« Pri tem spremljanju povzamemo kolegove izraze kot so »čisto« in »brez veze«, hkrati pa jih že nekoliko zrahljamo, ko blažimo njihovo totalnost z dodatkom »kdaj« ali pa »včasih«. Nato pa postavimo antitezo: »Sem pa potem ugotovil, da v določenih primerih …« Ali pa: »Potem pa sem doživel / spoznal …« in s tem ponudimo nove možnosti razmišljanja in celo delovanja.

Pogosto lahko namreč takšne reakcije skanaliziramo tudi v akcijo oz. k prevzemanju soodgovornosti za »brezizhodno« situacijo (s čimer tudi pokažemo, da smo izjavo vzeli zares) tako da vprašamo: »Kaj pa zdaj? / Kaj predlagaš (namesto tega) / Kaj bi raje namesto tega « ali »Če je tako, kaj lahko naredimo?«.